## Rješenje kojim se ocjenjuje dopuštenom provedba koncentracije koja će nastati stjecanjem većine dionica Kreditne banke Zagreb d.d. iz Zagreba

### NN 44/2006 (21.4.2006.), Rješenje kojim se ocjenjuje dopuštenom provedba koncentracije koja će nastati stjecanjem većine dionica Kreditne banke Zagreb d.d. iz Zagreba

# Hrvatska narodna banka

**1100**

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, br. 36/2001.), a u vezi s člankom 40. Zakona o bankama
(»Narodne novine«, br. 84/2002.) i točkom 9.1.1. Odluke o zaštiti tržišnog
natjecanja unutar bankarskog sektora (»Narodne novine«, br. 48/2003.),
odlučujući povodom prijave namjere provedbe koncentracije koju su podnijela
društva iz koncerna Agram: Euroherc osiguranje d.d., Zagreb, Jadransko
osiguranje d.d., Split, Agram životno osiguranje d.d., Zagreb, Sunce osiguranje
d.d., Zagreb, EuroLeasing d.o.o., Zagreb i Euro Daus d.d., Split, guverner
Hrvatske narodne banke donosi sljedeće

## RJEŠENJE

1. Ocjenjuje se dopuštenom provedba koncentracije koja će nastati stjecanjem
većine dionica Kreditne banke Zagreb d.d., sa sjedištem u Zagrebu, Ulica grada
Vukovara 74, od strane društava iz koncerna Agram: Euroherc osiguranje d.d.,
Zagreb, Jadransko osiguranje d.d., Split, Agram životno osiguranje d.d., Zagreb,
Sunce osiguranje d.d., Zagreb, EuroLeasing d.o.o., Zagreb i Euro Daus d.d.,
Split.
2. Ovo je rješenje konačno u upravnom postupku.
3. Ovo će rješenje biti objavljeno u »Narodnim novinama«.

```
Obrazloženje
```

I. Dana 10. siječnja 2006. Hrvatska narodna banka (u nastavku teksta: HNB)
zaprimila je prijavu namjere provedbe koncentracije društava iz koncerna Agram:
Euroherc osiguranje d.d., Zagreb, Jadransko osiguranje d.d., Split, Agram
životno osiguranje d.d., Zagreb, Sunce osiguranje d.d., Zagreb, EuroLeasing
d.o.o., Zagreb i Euro Daus d.d., Split (dalje: društva iz koncerna Agram) i
Kreditne banke Zagreb d.d., Zagreb, Ulica grada Vukovara 74 (dalje: Kreditna
banka). Dana 11. siječnja 2006. HNB je podnositelju prijave (društvima iz
koncerna Agram) izdao potvrdu kojom se potvrđuje da je 10. siječnja 2006. HNB
zaprimio potpunu prijavu namjere provedbe predmetne koncentracije.
II. Razmatrajući podatke dostavljene u prijavi namjere provedbe koncentracije te
druge podatke kojima je raspolagao HNB, u postupku ispitivanja prijave namjere
provedbe koncentracije utvrđeno je sljedeće:

*1. Sudionici koncentracije*

Sudionici predmetne koncentracije su društva iz koncerna Agram: Euroherc
osiguranje d.d., sa sjedištem u Zagrebu, Jadransko osiguranje d.d., sa sjedištem
u Splitu, Agram životno osiguranje d.d., sa sjedištem u Zagrebu, Sunce
osiguranje d.d., sa sjedištem u Zagrebu, EuroLeasing d.o.o., sa sjedištem u
Zagrebu, Euro Daus d.d., sa sjedištem u Splitu te Kreditna banka Zagreb d.d., sa
sjedištem u Zagrebu, Ulica grada Vukovara 74.

a) KONCERN AGRAM

Koncern Agram počeo se stvarati 1992. godine, povezavši tadašnje Euroherc
osiguranje d.d. sa sjedištem u Makarskoj (danas: Euroherc osiguranje d.d.,
Zagreb) i Euroherc osiguranje d.d. sa sjedištem u Ljubuškom (danas: Euroherc
osiguranje d.d., Mostar). Godine 1999. sva tadašnja društva članovi koncerna
Agram (13 društava) potpisala su Ugovor o povezivanju.
Sjedište koncerna Agram nalazi se u Zagrebu, a društva članovi Koncerna posluju
u Hrvatskoj i Bosni i Hercegovini. Koncern Agram trenutačno zapošljava 2.500
radnika. U 2004. godini koncern Agram ostvario je konsolidirani ukupan prihod od
2,4 milijarde kuna, a za 2005. će ukupan prihod biti veći od 2,6 milijardi kuna.
Tri društva za osiguranje, Atlas osiguranje d.d., Veritas osiguranje d.d. i
Sunce osiguranje d.d. uključena su u sastav koncerna Agram 2004. godine. Sunce
osiguranje d.d. zadržalo je svoju pravnu osobnost i specijaliziralo se za
dobrovoljno zdravstveno osiguranje, Atlas osiguranje d.d. je krajem 2004. godine
pripojeno Jadranskom osiguranju d.d., a Veritas osiguranje je Rješenjem
Trgovačkog suda u Zagrebu dana 16. studenoga 2005. pripojeno Sunce osiguranju
d.d.
Koncern Agram asocijacija je društava za osiguranje i tvrtki koje se bave
poslovima usko vezanim uz osiguranje automobila. Cilj njihova povezivanja jest
bolje i djelotvornije korištenje stručnim, teh­nološkim i financijskim
resursima, a sva su društva zadržala potpunu samostalnost u poslovanju. Koncern
djeluje kroz dvije grupacije trgovačkih društava (grupacija Osiguranje i
grupacija Portfelj).
Grupacija Osiguranje, koja se bavi svim poslovima osiguranja, obuhvaća sljedeća
trgovačka društva:
• Euroherc osiguranje d.d., Zagreb,
• Jadransko osiguranje d.d., Split,
• Sunce osiguranje d.d., Zagreb,
• Agram životno osiguranje d.d., Zagreb,
• Euroherc osiguranje d.d., Mostar, BiH,
• Bosna osiguranje d.d., Sarajevo, BiH,
• Sunce osiguranje d.d., Sarajevo, BiH.
Grupacija Portfelj, koja se bavi poslovima prodaje, održavanja i popravka
vozila, upravljanja stanicama za tehnički pregled vozila, financiranja kupnje
vozila putem leasinga ili zajma, izgradnje objekata, davanja u zakup vlastitih
objekata i zdravstvenim uslugama, obuhvaća sljedeća trgovačka društva:
• Euro Daus d.d., Split,
• EuroLeasing d.o.o., Zagreb,
• Auto-Dubrovnik d.d., Dubrovnik,
• Euroduhan d.d., Bjelovar,
• Antonina d.o.o., Vinkovci,
• Euroagram d.o.o., Zagreb,
• Eurodom d.o.o., Osijek,
• Poliklinika Sunce, Zagreb,
• Autoslavonija d.d., Osijek,
• Euroleasing d.o.o., Mostar, BiH,
• Autoservis d.o.o., Livno, BiH,
• Agram d.o.o., Ljubuški, BiH.
Od 19 trgovačkih društava koja su u sastavu koncerna Agram, u predmetnoj
koncentraciji sudjeluje šest gospodarski najjačih trgovačkih društava. Četiri
trgovačka društva ubrajaju se u grupaciju Osiguranje: Euroherc osiguranje d.d.,
Zagreb, Jadransko osiguranje d.d., Split, Agram životno osiguranje d.d., Zagreb,
i Sunce osiguranje d.d., Zagreb, a dva se trgovačka društva ubrajaju u grupaciju
Portfelj: Euro Daus d.d., Split, i EuroLeasing d.o.o., Zagreb.

Euroherc osiguranje d.d., Zagreb
Društvo Euroherc osiguranje d.d. osnovano je 1992. godine. U svojoj ponudi
Euroherc osiguranje d.d. ima neživotna osiguranja – osiguranja motornih vozila,
osoba i imovine, osiguranja transporta itd. Na kraju 2004. godine ovo je društvo
zapošljavalo 650 radnika.

Jadransko osiguranje d.d., Split
Jadransko osiguranje d.d. bavi se prije svega poslovima osiguranja motornih
vozila, i to najvećim dijelom poslovima automobilske odgovornosti te poslovima
automobilskoga kaska. Jadransko osiguranje d.d. osnovano je 1991. godine. Otkad
je u sastavu koncerna Agram Jadranskom su osiguranju pripojena dva društva za
osiguranje: Mediteran osiguranje d.d. pripojeno mu je 2001. godine, a krajem
2004. godine pripojeno mu je i društvo Atlas osiguranje d.d.

Agram životno osiguranje d.d., Zagreb
Društvo Agram životno osiguranje d.d. osnovano je 1997. godine. Društvo je
registrirano za obavljanje svih djelatnosti životnih osiguranja. Na kraju 2004.
godine u Društvu je bilo zaposleno 89 radnika, od kojih 70 u prodaji.

Sunce osiguranje d.d., Zagreb
Sunce osiguranje d.d. osnovano je 1996. godine. Društvo je registrirano za
obavljanje svih djelatnosti životnih i neživotnih osiguranja. Društvo u svom
poslovanju nastoji zadržati željenu raspodjelu portfelja životnih i neživotnih
osiguranja (50%: 50%). U neživotnim osiguranjima Društvo posluje u tri cjeline:
imovinska osiguranja, osiguranje od automobilske odgovornosti i osiguranje osoba
(zdravstvena osiguranja i osiguranja od nezgoda).

Euro Daus d.d., Split
Društvo Euro Daus d.d. Split posluje u grupaciji Portfelj u sastavu koncerna
Agram. Društvo se bavi poslovima trgovine vozilima, ovlaštenog održavanja vozila
te limarskim i lakirerskim radovima. Osim toga, u sklopu Društva, na osnovi
ugovornih odnosa, posluje desetak stanica za tehnički pregled vozila. Na kraju
2004. godine Društvo je zapošljavalo 146 radnika.

EuroLeasing d.o.o., Zagreb
Društvo EuroLeasing d.o.o., Zagreb osnovano je 2002. godine u Splitu, a 2003.
njegovo je sjedište preseljeno u Zagreb. Osnovne djelatnosti Društva su poslovi
financijskog najma (leasing) te trgovačkog posredovanja odnosno kupnje i prodaje
robe, prije svega motornih vozila. Društvo djeluje na cijelom području Republike
Hrvatske u 24 podružnice.

b) KREDITNA BANKA
Kreditna banka osnovana je početkom 1994. godine kao univerzalna bankarska
institucija. U lipnju 1994. godine dobila je ovlaštenje HNB-a za obavljanje svih
poslova sa stranim sredstvima plaćanja, uključujući i poslove platnog prometa i
kreditnih poslova s inozemstvom. Krajem iste godine izravno je uključena u mrežu
SWIFT.
Kreditna banka započela je s radom na zagrebačkom području, a s vremenom je
proširila svoju poslovnu mrežu i na ostale regije.

*2. Pravni oblik koncentracije*

Pravni oblik predmetne koncentracije je stjecanje 90,2103% udjela u temeljnom
kapitalu Kreditne banke od strane društava iz koncerna Agram.

*3. Pravni temelj koncentracije*

Pravni temelj predmetne koncentracije su ugovori o prodaji i prijenosu dionica
dioničkog društva Kreditna banka, Zagreb sklopljeni 29. prosinca 2005. između
Agrokora d.d., Zagreb i društava u njegovu sastavu (Ledo d.d., Zagreb, Jamnica
d.d., Zagreb, Konzum d.d., Zagreb, Zvijezda d.d., Zagreb, Solana Pag d.d., Pag,
Lovno gospodarstvo Moslavina d.o.o., Zagreb i Agroprerada d.d., Ivanić Grad),
kao Prodavatelja, i društava iz koncerna Agram (Euroherc osiguranje d.d.,
Zagreb, Jadransko osiguranje d.d., Split, Agram životno osiguranje d.d., Zagreb,
Sunce osiguranje d.d., Zagreb, EuroLeasing d.o.o., Zagreb i Euro Daus d.d.,
Split), kao Kupaca.
U nastavku se daje pregled pojedinačno sklopljenih ugovora:
– xx
– xx (podaci izostavljani jer predstavljaju poslovnu tajnu).
Slijedom toga, nakon provođenja predmetne koncentracije društva iz koncerna
Agram imat će udjele u temeljnom kapitalu Kreditne banke kako slijedi:

Društva iz koncerna Agram             Udio u temeljnom kapitalu

                                                            Kreditne banke
Euroherc osiguranje d.d.                              28,00%
Jadransko osiguranje d.d.                            20,00%
Agram životno osiguranje d.d.                     12,24%
Sunce osiguranje d.d.                                    9,99%
EuroLeasing d.d.                                           9,99%
Euro Daus d.d.                                              9,99%
Koncern Agram ukupno                               90,21%
Ostali dioničari                                                9,79%
Ukupno                                                       100,00%

Društva iz koncerna Agram kupila su ukupno 1.190.726 redovnih dionica (ili
90,2103% temeljnoga kapitala) Kreditne banke Zagreb nominalne vrijednosti 100,00
kuna svaka, po ugovornoj cijeni od 210,46 kuna za jednu dionicu. Ukupna
kupoprodajna cijena iznosi 250.600.194,00 kune, od čega se 50% iznosa plaća
odmah po potpisu ugovora, a ostatak u četiri jednaka obroka tromjesečno do kraja
2006.
Svi navedeni ugovori potpisani su dana 29. prosinca 2005. i sadrže identične
odredbe.
Nadalje, ugovorima je određeno da ako Kupac ne uspije u roku od šezdeset dana od
dana potpisa ugovora (odnosno do, uključujući, 28. veljače 2006.) ishoditi
suglasnost HNB-a, ugovor će se smatrati raskinutim. Navedeni rok stranke mogu
sporazumno produžiti sklapanjem aneksa ugovoru. Također, ugovorima su predviđene
radnje koje Prodavatelj neće poduzimati sve dok Kupac ne ishodi suglasnost HNB-a
za stjecanje predmetnih dionica, a koje bi imale za cilj pokretanje postupka
likvidacije Kreditne banke, provođenje statusnih promjena, povećanje temeljnoga
kapitala, promjene Statuta i dr. Preostale odredbe ugovora odnose se na jamstva
Prodavatelja i Kupca te na nedavanje objava i povjerljivih informacija vezanih
uz sklapanje ili ispunjenje predmetnog ugovora.

*4. Izvješće društava iz koncerna Agram o gospodarskoj i pravnoj opravdanosti
predmetne koncentracije*

U prijavi namjere provedbe predmetne koncentracije, podnositelj prijave (društva
iz koncerna Agram) očitovao se da intenziviranje suradnje s komplementarnom
financijskom djelatnošću, odnosno bankarskim sektorom, vidi kao jedan od važnih
poticaja svom uspješnom razvoju u sljedećim godinama. Tu suradnju namjerava
razvijati stvaranjem i razvojem srednje velike banke univerzalnog tipa u svom
sastavu. Menadžment koncerna Agram ocjenjuje da je radi uspješnijeg razvoja
svojih osnovnih djelatnosti poslovno razborito kupiti jednu ili više manjih
poslovnih banaka te ih objediniti u jednu srednje veliku banku. Time bi se
postigli učinci gospodarske prakse koja na osnovi tzv. bankinsurance u svijetu,
a sve više i u nas, pogoduje i bržem razvoju osiguranja i bržem razvoju bankov­nih
poslova. S druge strane, golemi depozitni, prodajni, prostorni i ukupni poslovni
potencijali koncerna Agram dobra su osnova za uspješan razvoj bankarske
djelatnosti. Dosadašnji uspješan razvoj vodećih tvrtki iz koncerna Agram jamstvo
je da će one biti pouzdani dioničari Kreditne banke, koji će osigurati
odlučivanje i upravljanje Bankom na način da njezino poslovanje bude zakonito,
bankarski zdravo, stabilno i sigurno.
Što se tiče financijske strukture koncentracije, sklopivši ugovore o kupoprodaji
i prijenosu dionica Kreditne banke šest gospodarski najjačih tvrtki iz koncerna
Agram kupilo je dionice od osam društava poduzetnika Agrokor d.d. Ugovorena
kupoprodaja obuhvaća 1.190.726 dionica, odnosno 90,2103% temeljnoga kapitala
Kreditne banke, kojima se trgovalo za ukupnu svotu od 250.600.194,00 kune.
Ostatak od 129.219 dionica, odnosno 9,7897% temeljnoga kapitala, drže mali
dioničari, za koje se procjenjuje da ih ima oko 165.

5. Mjerodavno tržište

Odredbe točke 1. Odluke o zaštiti tržišnog natjecanja unutar bankarskog sektora
propisuju da se, za potrebe te odluke, primjenjuje definicija pojma mjerodavno
tržište iz propisa koji reguliraju zaštitu tržišnog natjecanja. U skladu s
Uredbom o načinu utvrđivanja mjerodavnog tržišta (»Narodne novine« br. 51/2004.)
mjerodav­no tržište, u smislu članka 7. Zakona o zaštiti tržišnog natjecanja
(»Narodne novine«, br. 122/2003.), određuje se kao tržište određenih proizvoda
koji su predmet obavljanja djelatnosti poduzetnika na određenom zemljopisnom
području.
U konkretnom slučaju riječ je o koncentraciji poduzetnika koji direktno nisu
aktivni na bankarskom tržištu, a koji stječu udjele u temeljnom kapitalu
Kreditne banke, koja je prisutna samo na bankarskom tržištu. Koncern Agram
obuhvaća 19 trgovačkih društava, a osnovna djelatnost koncerna Agram su poslovi
osiguranja te poslovi usko vezani uz osiguranje automobila. Obavljanje osnovne
djelatnosti društava iz koncerna Agram (poslovi osiguranja), koja stječu udjele
u Kreditnoj banci čija je osnovna djelatnost bankarstvo, ne mogu se smatrati
poslovanjem na istom tržištu, ali se ipak radi o povezanim tržištima, tj. o
koncentraciji u financijskom sektoru. Nakon navedene koncentracije žele se
primjenom tzv. bankinsurance modela razvijati i poslovi osiguranja i bankovni
poslovi.
Budući da društva iz koncerna Agram stječu udjele u Kreditnoj banci, u
određivanju mjerodavnog tržišta polazi se od opsega proizvoda i usluga koje
pruža Kreditna banka te od rasprostranjenosti njezine poslovne mreže. Slijedom
iznesenoga, mjerodavno tržište određeno je kao tržište univerzalnog bankarstva
na području Republike Hrvatske.
U svojoj proizvodnoj dimenziji mjerodavno tržište definira se kao tržište
univerzalnog bankarstva s obzirom na proizvode i usluge koje pruža Kreditna
banka. Banka ima odobrenje za pružanje bankovnih usluga i ostalih financijskih
usluga.
Mjerodavno tržište u zemljopisnoj dimenziji određeno je s obzirom na
rasprostranjenost poslovne mreže Kreditne banke, tržišne udjele Banke u
pojedinim županijama te s obzirom na koncepciju poslovanja. Naime, Kreditna
banka ima poslovnu mrežu u pet županija: Grad Zagreb i Zagrebačka županija,
Vukovarsko-srijemska županija, Istarska županija, Splitsko-dalmatinska županija
i Dubrovačko-neretvanska županija. Unatoč rasprostranjenosti poslovnica u samo
pet županija, Kreditnu banku može se promatrati kao banku koja pruža usluge na
nacionalnoj razini. To se može potvrditi postojanjem tržišnih udjela, i prema
depozitima i prema kreditima, u svim županijama Republike Hrvatske, a osim toga
strategija poslovanja Kreditne banke usmjerena je na područje cijele države.
Kreditna banka je s obzirom na dosadašnju vlasničku povezanost s koncernom
Agrokor prirodno usmjerena na poslovanje s društvima iz toga koncerna, a
zemljopisna dimenzija u kojoj se ta društva natječu s konkurentima je nacionalne
razine.

a) ANALIZA MJERODAVNOG TRŽIŠTA NA OSNOVI TRŽIŠNIH UDJELA

Predmetnom transakcijom društva iz koncerna Agram stječu udjele u Kreditnoj
banci pa se u analizi mjerodavnog tržišta polazi od tržišnih udjela Kreditne
banke na bankarskom tržištu. Za analizu mjerodavnog tržišta korišteni su
revidirani podaci na dan 31. prosinca 2003. i na dan 31. prosinca 2004. te
privremeni podaci po tromjesečjima za 2005. godinu.

*aa) Tržišni udio Kreditne banke na mjerodavnom tržištu prema aktivi, primljenim
depozitima i danim kreditima*

Prema podacima koje HNB periodično prikuplja od banaka Kreditna banka je na
mjerodavnom tržištu imala relativno male tržišne udjele. Prema kriteriju aktive
Kreditna banka imala je tržišni udio manji od 0,5% te se u posljednje dvije
godine taj udio još neznatno smanjio. Time se prema kriteriju aktive Kreditna
banka na hrvatskom bankarskom tržištu svrstava negdje oko 20. mjesta. Promatrani
su podaci sa stanjem na kraju 2003. i 2004. godine, te kroz tromjesečna
razdoblja u 2005. godini. Tržišni udio Kreditne banke prema aktivi na dan 31.
prosinca 2003. iznosio je 0,38%, na dan 31. prosinca 2004. 0,37%, na dan 31.
ožujka 2005. 0,35%, a na dan 30. lipnja 2005. 0,36%. Na dan 30. rujna 2005.
tržišni udio Kreditne banke prema aktivi iznosio je 0,32%, a na dan 31. prosinca
2005. 0,35%.
Prema kriteriju primljenih depozita i odobrenih kredita tržišni udio Kreditne
banke također nije bio veći od 0,5%. Prema podacima za posljednje dvije godine
tržišni udio prema depozitima i kreditima stagnirao je i iznosio je nešto manje
od 0,5%. Tržišni udio Kreditne banke prema depozitima na dan 30. lipnja 2004. i
na dan 31. prosinca 2004. iznosio je 0,46%. Na dan 31. ožujka 2005. bio je
0,44%, dok je na dan 30. lipnja 2005. iznosio 0,47%. Na dan 30. rujna 2005.
tržišni udio Kreditne banke prema depozitima iznosio je 0,41%, dok je nad dan
31. prosinca 2005. iznosio 0,48%. Tržišni udio Kreditne banke prema kreditima na
navedene datume kretao se između 0,35% i 0,41%.
Ako se promatraju podaci o prikupljenim depozitima i odobrenim kreditima prema
županijama, može se zaključiti kako prema geografskoj koncentriranosti Kreditna
banka nije ostvarila značajne tržišne udjele ni u jednoj županiji. Najveće svoje
udjele na tržištu pojedine županije Kreditna banka ostvarila je u
Vukovarsko-srijemskoj županiji (1,44% udjela prema kriteriju depozita i 1,25%
udjela prema kriteriju kredita, stanje na dan 30. lipnja 2005.), dok su u svim
ostalim županijama njezini tržišni udjeli manji od 1%.
Nakon provođenja predmetne transakcije neće doći do porasta tržišnih udjela
Kreditne banke, s obzirom na to da se društva iz koncerna Agram ne nalaze na
bankarskom tržištu. Slijedom toga, predmetna koncentracija neće utjecati na
koncentraciju hrvatskoga bankarskog sustava (pokazatelji ostaju nepromijenjeni).

*ab) Analiza mjerodavnog tržišta prema poslovnoj mreži Kreditne banke*

Prema podacima dostavljenim u Prijavi namjere provedbe koncentracije poslovnu
mrežu Kreditne banke sačinjavale su sljedeće podružnice i poslovnice:
1. Poslovnica Kreditne banke u Zagrebu, Ulica grada Vukovara 74,
2. Ispostava Zvijezda u Zagrebu, Marijana Čavića 1a,
3. Podružnica u Splitu, Dubrovačka ulica 15,
4. Poslovnica u Splitu, Domovinskog rata 60,
5. Podružnica u Sinju, Splitska 1,
6. Podružnica u Opuzenu, Tisno b.b.,
7. Podružnica u Vinkovcima, Ulica bana Jelačića 6,
8. Podružnica u Jastrebarskom, Šetalište braće Kazić 2 i
9. Podružnica u Poreču, Mate Vlašića 20.
Ovi podaci odgovaraju podacima HNB-a prikupljenim na dan 30. lipnja 2005. Sa
svojih devet poslovnih jedinica Kreditna banka držala je 0,86% poslovne mreže
banaka u Republici Hrvatskoj Na dan 31. prosinca 2004. Kreditna banka imala je
također devet poslovnih jedinica, koje su činile 0,87% poslovne mreže banaka u
Hrvatskoj. Broj poslovnica ostao je u promatranom polugodišnjem razdoblju isti,
međutim jedna je poslovnica na području Grada Zagreba i Zagrebačke županije
zatvorena, a istodobno je otvorena nova podružnica u Poreču.
Prema podacima iz prijave namjere provedbe koncentracije Kreditna banka ima
ukupno 42 bankomata, od toga 27 u Zagrebu, četiri u Splitu, tri u Jastrebarskom,
dva u Poreču, te po jedan bankomat u Rijeci, Šibeniku, Sinju, Makarskoj,
Vinkovcima i Slavonskom Brodu.
Iz analize mjerodavnog tržišta koje je definirano kao tržište univerzalnog
bankarstva na području Republike Hrvatske, proizlazi kako predmetna
koncentracija neće ugroziti tržišno natjecanje ni prema jednom od analiziranih
kriterija. Naime, prema svim promatranim kriterijima tržišni udio Kreditne banke
u promatranom je razdoblju bio manji od 1%. Slijedom toga, provedbom predmet­ne
koncentracije neće doći do stvaranja ili jačanja vladajućeg položaja Kreditne
banke na mjerodavnom tržištu niti do sprječavanja, ograničavanja ili narušavanja
tržišnog natjecanja na mjerodavnom tržištu.

*6. Udjeli sudionika koncentracije u drugim poduzetnicima*

HNB je istražio kapitalnu i personalnu povezanost sudionika predmetne
koncentracije, te je utvrđeno sljedeće:

a) KAPITALNA POVEZANOST
U nastavku je analizirana kapitalna povezanost društava iz koncerna Agram koja u
drugim poduzetnicima imaju udjele jednake ili veće od 10% temeljnoga kapitala
(izostavljeno jer predstavlja poslovnu tajnu). Kreditna banka nije izravno ili
neizravno povezana ni s jednim poduzetnikom ni osobom odnosno nema 10% ili više
udjela u temeljnom kapitalu ni jednog društva.
Iz analize povezanosti prema udjelu u temeljnom kapitalu vidljivo je kako su
najčešće povezanosti prisutne između društava koncerna Agram međusobno, a osim
tih društava postoje još neke kapitalne povezanosti s društvima koja nisu
direktno prisutna u seg­mentu bankarskih i osigurateljskih poslova. Slijedom
toga, analizirajući kapitalnu povezanost, može se zaključiti kako provođenjem
predmetne koncentracije ne postoji opasnost od negativnih učinaka na tržišno
natjecanje na mjerodavnom tržištu.

b) PERSONALNA POVEZANOST
Što se tiče društava koncerna Agram, postoje sljedeće personalne povezanosti:
(izostavljeno jer predstavlja poslovnu tajnu).
Što se tiče članova Uprave i Nadzornog odbora Kreditne banke, utvrđeno je da je
član Nadzornog odbora Kreditne banke Tomislav Lučić ujedno i član Uprave društva
Agrokor d.d. Zagreb, te da je član Nadzornog odbora Kreditne banke Ivica Sertić,
ujedno i član Uprave Jamnice d.d. Zagreb.
Navedene personalne povezanosti između društava iz koncerna Agram u kontekstu
predmetne koncentracije nisu ograničenje tržišnog natjecanja s obzirom na to da
se radi o povezanosti unutar društava već povezanih u koncernu Agram. Osim toga,
u prijavi namjere provedbe koncentracije navodi se kako članovi uprava i
nadzornih odbora društava koncerna Agram nisu u upravama i/ili nadzornim
odborima bilo kojeg društva izvan koncerna Agram.

*7. Opis i obrazloženje očekivanih pogodnosti predmetne koncentracije za
potrošače*

U smislu pogodnosti predmetne koncentracije za potrošače podnositelj prijave
očitovao se da sudionici koncentracije smatraju da će namjeravana koncentracija
pozitivno utjecati na zahtjeve i potrebe potrošača. Naime, koristeći se
postojećom prodajnom mrežom i infrastrukturom koncerna Agram, bankovni proizvodi
i usluge bit će još dostupniji neposrednim potrošačima, odnosno korisnicima.
Također, financijski i tržišni potencijal koncerna Agram omogućit će da još više
potrošača može koristiti suvremene bankarske proizvode koje će Kreditna banka
nuditi na hrvatskom tržištu.
Sudionici koncentracije u sljedećem razdoblju planiraju provesti znatna ulaganja
u razvoj Kreditne banke. Nakon provođenja koncentracije planira se širenje
prodajne mreže i poslovnica Kreditne banke opremanjem postojećih poslovnih
prostora koncerna Agram, edukacijom kadrova Kreditne banke za obavljanje svih
vrsta bankarskih poslova kao i poslova osiguranja (bankinsurance) te poboljšanje
informatičke infrastrukture Kreditne banke. Očekuje se da će kupovina Kreditne
banke i njezino integriranje u poslovni sustav koncerna Agram značajno povećati
njezine razvojne mogućnosti, a konačni cilj jest stvoriti srednje veliku banku
univerzalnog tipa koja će se najvjerojatnije zvati Agram banka d.d.
III. Razmatranjem navedenih činjenica vezanih uz analizu pred­metne
koncentracije utvrđeno je sljedeće:
Provedbom namjeravane koncentracije dolazi do stjecanje90,2103% dionice Kreditne
banke od strane koncerna Agram. Ovoj koncentraciji prethodila je koncentracija
stjecanja većine dionica Kreditne banke od strane poduzetnika Agrokor d.d., a
Agrokor d.d. je zbog usmjeravanja poslovanja na svoju osnovnu djelatnost, koja
ne uključuje bankarstvo, odlučio prodati svoje postojeće udjele u Kreditnoj
banci strateškom investitoru.
Već povezana društva u okviru koncerna Agrama nastavak uspješnog razvoja
planiraju intenziviranjem suradnje s komplementarnom, financijskom industrijom,
odnosno s bankarskim sektorom. Jedan od strateških ciljeva koncerna Agram,
stjecanje udjela u bankarskom sektoru, počeo bi se ostvarivati provođenjem ove
koncentracije te, s vremenom, stvaranjem srednje velike banke univerzalnog tipa.
Time bi se pogodovalo i bržem razvoju bankovnih poslova i bržem razvoju poslova
osiguranja kroz danas sve više prihvaćeni model bankarskog osiguranja.
Mjerodavno tržište u ovom postupku određeno je kao tržište univerzalnog
bankarstva na području Republike Hrvatske. Utvrđeno je da Kreditna banka na tom
tržištu ima vrlo mali udio (manji od 0,5%). Provedbom predmetne koncentracije ne
dolazi do stvaranja ili jačanja vladajućeg položaja Kreditne banke na
mjerodavnom tržištu ni do sprječavanja, ograničavanja ili narušavanja tržišnog
natjecanja na mjerodavnom tržištu. Provedbom predmetne koncentracije dolazi samo
do toga da društava iz koncerna Agram stječu udjele u temeljnom kapitalu
Kreditne banke, a time i postojeći tržišni udio Kreditne banke. Samim time
predmetna koncentracija ne dovodi do negativnih učinaka za tržišno natjecanje na
mjerodavnom tržištu.
Na temelju iznesenoga, Hrvatska narodna banka predmetnu je koncentraciju
ocijenila dopuštenom, kako je odlučeno u točki 1. izreke ovog rješenja.

POUKA O PRAVNOM LIJEKU

Ovo je rješenje konačno u upravnom postupku i protiv njega nije dopuštena žalba,
već se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 186-020/03-06/ŽR
Zagreb, 15. ožujka 2006.

Guverner
Hrvatske narodne banke
**dr. sc. Željko Rohatinski**, v. r.

Rješenje, NN 44/2006-1100
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)